ธพว.พร้อมเปิดตัวกองทุนร่วมทุนเอสเอ็มอีรายย่อย
เอสเอ็มอีแบงก์ ลุยเวนเจอร์แคปปิตอลฟันด์ คัด 9 เอสเอ็มอีรายย่อยที่มีศักยภาพ ร่วมทุนไม่เกิน 5 ล้าน
10 พ.ย. 2557

เอสเอ็มอีแบงก์ ลุยเวนเจอร์แคปปิตอลฟันด์ คัด 9 เอสเอ็มอีรายย่อยที่มีศักยภาพ ร่วมทุนไม่เกิน 5 ล้าน
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ธนาคารเตรียมเปิดตัวกองทุนร่วมทุน หรือ เวนเจอร์ แคปปิตอล ฟันด์ เพื่อร่วมลงทุนในกิจการขนาดเล็ก (เอสเอ็มอี) ที่ยังขาดแหล่งเงินทุน หรือกลุ่มที่กู้จนเต็มวงเงินหลักประกันแล้ว โดยมีแผนจะเข้าร่วมลงทุนในเอสเอ็มอีที่มีศักยภาพไม่เกินรายละ 5 ล้านบาท เบื้องต้นได้คัดเลือกลูกค้าเอสเอ็มอีของธนาคารจากทั่วประเทศที่มีความพร้อมเข้าลงทุนแล้ว 8-9 ราย
ทั้งนี้ ธนาคารได้ขออนุมัติที่ประชุมคณะกรรมการ (บอร์ด) วงเงินลงทุนก้อนแรกในเวนเจอร์ แคปปิตอล ฟันด์ไว้ไม่เกิน 100 ล้านบาท โดยได้ออกแบบการลงทุนไว้ในลักษณะการเข้าร่วมทุนในกิจการที่มีศักยภาพ โดยธนาคารจะเข้าไปถือหุ้นตามสัดส่วนเงินลงทุน และเมื่อกิจการเข้มแข็ง สามารถหารายได้เลี้ยงตัวเองได้แล้ว ลูกค้าสามารถขอซื้อหุ้นคืน โดย ธพว.จะขายคืนในราคาที่เหมาะสม
นายธัชพล กาญจนกูล รองผู้อำนวยการธนาคารออมสินอาวุโส รักษาการผู้อำนวยการธนาคารออมสิน กล่าวว่า ธนาคารออมสินได้ทำข้อตกลงจะร่วมลงนามความร่วมมือกับหน่วยงานที่เกี่ยวข้อง ได้แก่ ธนาคารแห่งประเทศไทย (ธปท.) สำนักงานพัฒนาวิทยาศาสตร์และเทคโนโลยีแห่งชาติ (สวทช.) สถาบันวิจัยวิทยาศาสตร์และเทคโนโลยีแห่งประเทศไทย (วว.) สำนักงานส่งเสริมวิสาหกิจขนาดกลางและขนาดย่อม (สสว.) กรมการพัฒนาชุมชน สำนักงานนวัตกรรมแห่งชาติ (องค์การมหาชน) หรือ สนช. และบริษัท ไปรษณีย์ไทย เพื่อดำเนินโครงการกองทุนพัฒนาวิสาหกิจขนาดกลางและขนาดย่อม
ทั้งนี้ ธนาคารจะคัดเลือกผู้ประกอบการที่มีศักยภาพ เพื่อปล่อยสินเชื่อรายละ 1020 ล้านบาท และให้ความรู้ด้านบริหารจัดการการตลาด และเมื่อธุรกิจขยาย มีการตลาดที่เข้มแข็งขึ้น หากต้องการเงินลงทุนเพิ่ม ก็จะมีเวนเจอร์แคปเข้าไปร่วมลงทุนในระยะต่อไป เบื้องต้นธนาคารมีความพร้อม วงเงิน 1 หมื่นล้านบาท หรืออาจจะให้หน่วยงานอื่นร่วมลงขันด้วย โดยธนาคารออมสินอาจจะลงขัน 5,000 ล้านบาท และหน่วยงานอื่นแห่งละ 200 ล้านบาทก็ได้ ซึ่งต้องหารือกันต่อไป